
ABSTRACT 


The structure of the apical meristem and the differentiation of the primary tissues in 
the roots of 11 species of South African Liliaceae were investigated. 

On the basis of the developmental relation between the initiating region and the primary 
tissue regions, only one type of root apex was found, viz. with three tiers of initials. The 
central cylinder, the cortex and the rootcap have separate initials and the epidermis develops 
from the same initials as the cortex. This corresponds with one of the three types of root 
apices described by Schiiepp (1926) for the Liliaceae, viz. III Eb. 

Apices of all the roots investigated in the present study correspond with the so-called 
“closed type” of von Guttenberg (1960). 

Large metaxylem primordia are among the most recent derivatives of the initials of the 
procambium. The protoxylem elements, however, mature before those of the metaxylem. 

Some species have a many-layered velamen which develops by periclinal divisions of 
the protoderm. 


INLEIDING 


Baie min navorsing is tot op datum gedoen oor die wortelanatomie van 
Suid-Afrikaanse soorte van die Liliaceae. 

Volgens Krause (1930) sluit die Liliaceae twaalf sub-families in. Van hier- 
die twaalf word sewe in Suid-Afrika verteenwoordig deur inheemse soorte. 

Die moderne neiging in die plantanatomie is om ondersoek in te stel na die 
moontlike taksonomiese waarde van anatomiese kenmerke. In hierdie verband 
kan verwys word na die huidige navorsing van dr. C. R. Metcalfe aan die Jodrell 
Laboratorium, Kew. (Vgl. ook Metcalfe & Chalk, 1950). Met die oog hierop 
is besluit om `n keuse te maak van Suid-Afrikaanse soorte en om sodoende `n 


* Verkorte weergawe van `n proefskrif goedgekeur vir die graad van Doktor in die 
Natuurwetenskappe aan die Universiteit van Stellenbosch, September 1965. 

begin te maak met `n vergelykende anatomiese ondersoek van die wortels van 
hierdie familie. 

In die huidige studie is die bou van die wortelpunte en die differensiasie 
van die primêre weefsels by elf soorte ondersoek. 

Uit die beskikbare literatuur kan verwys word na die werk van Schiiepp 
(1926) oor die rangskikking van die inisiale in die apikale meristeem. Na aan- 
leiding van alle beskikbare resultate tot op daardie stadium groepeer hy die 
wortelpunte van die Liliaceae in drie strukturele patrone wat hy aandui met: 
III Ca, III Ea en III Eb. (Sien ook bl. 54). 

Mullendore (1935) maak `n studie van die anatomie van die kiemplantjie 
van Asparagus officinalis. Hy verwys o.m. na Treub (1875) se bevindings dat die 
wortelpunte van die Liliaceae slegs twee duidelike groepe inisiale vertoon. 
(Treub se werk het ek nie gesien nie). 

Mann (1952), soos aangehaal deur Esau (1953), beskryf die apikale meristeem 
van die wortel van Allium sativum en sê dat al die verskillende weefsels uit `n 
algemene inisiale streek ontstaan. 

Heydel en von Guttenberg (1957) maak `n vergelykende studie van die 
ontwikkeling van en die apikale differensiasie in die primêre-, sy- en bywortels 
by `n paar soorte van die Liliaceae. Weens die uiteenlopende aard van hulle 
ontstaan en ontwikkeling, word voorgestel dat hierdie wortels eintlik afsonderlik 
en nie as `n eenheid nie, bestudeer moet word. 

Von Guttenberg (1960) verwys na die organisasie van die apikale meristeem 
in die wortels van Allium giganteum, Anthericum ramosum en Galtonia candicans. 
Hy groepeer hierdie wortelpunte onder sy sg. oop tipe. (Sien ook bl. 54). 


MATERIAAL EN METODES 


Bywortels is gebruik in die ondersoek aangesien die kiemworteltjie by die 
Liliaceae-soorte vroeg afsterf en die wortelstelsel gevolglik adventief uit die 
stingel ontwikkel. 


Wortels van geidentifiseerde plante is goedgunstelik verkry van die Nasionale 
Botaniese Tuine, Kirstenbosch en die Nasionale Herbarium, Pretoria. Eksem- 
plare van sommige van die soorte is gekweek van saad wat verkry is van die 
Nasionale Botaniese Tuine, Kirstenbosch. Herbariummonsters van hierdie 
soorte word bewaar in die herbarium van die departement Plantkunde aan die 
Universiteitskollege Wes-Kaapland. Materiaal verkry van die Nasionale Bo- 
taniese Tuine, Kirstenbosch is ook as herbariummonsters daar geliasseer. 

FAA (Johansen, 1940) is deurgaans gebruik as fikseermiddel en het be- 
vredigende resultate gelewer. Die materiaal is na fiksering deeglik uitgewas 
in lopende kraanwater vir ongeveer twee uur. Vir die dehidrasie is die materiaal 

agtereenvolgens vir drie tot vier uur in elk van die volgende etielalkohol-op- 
lossings geplaas: 15%, 30%, 50%, 70% + erythrosien, 80%, 90% en 100%. 
Erythrosien kleur die materiaal sodat dit beter georiénteer kan word gedurende 
inbedding en mikrotomering. Dit is veral noodsaaklik by dié wortelpunte 
waarvan mediane lengtesneé gesny moet word. 

Na dehidrasie is die materiaal geplaas in 100% etielalkohol-xilol (1:1) 
vir ongeveer ses uur en daarna in suiwer xilol vir ’n verdere agt uur. Klein 
stukkies paraffienwas (smeltpunt 52°C) is bygevoeg totdat die oplossing ver- 
sadig is. Daarop is die xilol in `n oond (60°C) verdamp, en is die materiaal in- 
gebed. 

Lengtesneé is 10u dik gesny en dwarssneé 16 tot 20 u. Safranien in kombinasie 
met vaste groen is deurgaans as kleurmiddel gebruik en het bevredigende re- 
sultate gelewer. 

Mikrofoto’s is geneem met `n Wild-plaatkamera (6-4 cm x 8-9 cm). 


DiE KEUSE VAN TERME IN DIE HUIDIGE ONDERSOEK 


l. Die apikale- en promeristeem 

Volgens Haberlandt (1914) en Esau (1953) word die begrip, apikale meri- 
steem, so toegepas dat dit beide die meristematiese inisiale en hulle onmiddellike 
derivate in die wortelpunt insluit. Dit word gedoen omdat die inisiale moeilik 
te onderskei is van hulle onmiddellike derivate en ook nie altyd die meeste 
delingsfigure vertoon nie. Die inisiale kan dus eintlik net aan hulle besondere 
posisie in die apikale meristeem uitgeken word. 

Die apikale meristeem word in hierdie ondersoek as ooreenstemmend beskou 
met die promeristeem, maar sluit nie in die gedeeltelik bepaalde derivate van 
die promeristeem nie, nl. die drie primêre meristeme, te wete die protoderm, 
die grondmeristeem en die prokambium. 

Die term promeristeem, soos hier gebruik, stem dus nie ooreen met die 
sienswyse van Clowes (1961) nie. Hy gebruik dit slegs vir die inisiale selle. 

In hierdie ondersoek word deurgaans verwys na die inisiale lae wat in die 
apikale meristeem voorkom. 


2. Protoderm, prokambium en grondmeristeem 

Hierdie terme word verkies vir die meristematiese weefsels wat ontwikkel 
uit die apikale inisiale (vgl. Haberlandt, 1914) bo die terme van Hanstein (1868) 
vir die drie histogene, te wete dermatogeen, pleroom en peribleem. Lg. terme is 
nie gebruik nie, omdat dié drie histogene in die wortels van talryke Angio- 
spermae nie onderskei kan word nie. Die dermatogeen en die peribleem mag 

bv. soms gemeenskaplike inisiale hê. Dit is in sulke gevalle dat von Guttenberg 
(1960) praat van `n sekondêre dermatogeen, m.a.w. een wat uit die buitenste 
peribleemlaag differensieer. Die sekondêre dermatogeen stem dus ooreen met 
die protoderm van die huidige ondersoek. Die term kaliptrogeen, vir die vierde 
histogeen (Janczewski, 1874), word wel in die huidige ondersoek gebruik. 

Die terme protoderm, prokambium, grondmeristeem en kaliptrogeen dien 
doeltreffend vir die beskrywing van die patroon van differensiasie in wortels 
en korreleer met die eenvoudige en toepaslike klassifikasie van volwasse weefsels 
in epidermis, stele of sentrale silinder en wortelmussie. 


3. Epidermis 

Dit word verkies bo rhizodermis (von Guttenberg, 1960) omdat dit tog die 
buitenste laag selle van die wortel uitmaak in dié streek waar die wortelmussie 
nie meer aanwesig is nie. 


4. T-delings (fig. 1) 

Dit is ’n term wat geskep is deur Schüepp (1917), soos aangehaal deur 
Clowes (1961), in sy Körper-Kappe-teorie vir die patrone van seldelings in wor- 
telpunte. `n Toename in sydelingse selrye naby die wortelpunt is `n uitstaande 
kenmerk van wortels. Hierdie rye straal uit vanaf `n streek naby die inisiale en 
een ry selle mag verdeel in twee. Waar dit gebeur word die aansluiting veroor- 
saak deur `n sel wat anti- en periklinaal verdeel. Sodanige opeenvolgende delings 


dy 
Fic. 1. 


`n Skematiese voorstelling van die selverdelingsvlakke in die wortelpunt volgens Schüepp 
(1917), vir sy Kêrper-Kappe-teorie: x, Kêrper; y, Kappe. Let op die T-delings in die Kappe 
en die omgekeerde T-delings in die Körper. 

is deur Schüepp T-delings genoem. Hy het ook waargeneem dat die T omge- 
keerd (t.o.v. die mussie) staan in die selle van die sentrale gedeelte van die wortel 
en regop in die selle van die buitenste gedeelte van die wortel. In die huidige 
ondersoek word dus soms ook verwys na omgekeerde T-delings. 
5. Trichoblast 

In sommige plante vertoon die wortelepidermis `n morfologiese differen- 
siasie in haarvormende selle (trichoblaste) en in selle wat nie hare vorm nie. 
6. Afkortings 


D.S. — dwarssnee 
M.L.S. — mediane lengtesnee 
R.L.S. — radiale lengtesnee 


ONDERSOEK 
A. Die apikale meristeem en die histologie soos gesien in mediane lengtesneë 


Wortelpunte van elf soorte, verteenwoordigend van vier sub-families, is 
ondersoek en vergelyk met die oog op vasstelling van moontlike ooreenkomste 
en verskille in die struktuur en ontwikkeling van die apikale meristeem. 

Behalwe vir die sywortelpunte by Bulbinella robusta, is die ondersoekte 
wortelpunte in die derde stadium van ontwikkeling van von Guttenberg (1960), 
m.a.w. hulle is wortelpunte wat reeds uit die moederweefsel uitgetree het. 

Die wortelpunte van die volgende soorte is ondersoek: 

SUB-FAMILIE: ASPHODELOIDEAE 
TRIBUS: Asphodeleae 

Bulbinella robusta Kunth 

Chlorophytum capense (L.) Voss 
TRIBUS: Aloineae 

Kniphofia ensifolia Baker 

Gasteria pillansii Kensit 

Aloe arborescens Mill. en A. ciliaris Haw. 
SUB-FAMILIE: ALLIOIDEAE 
TRIBUS: Agapantheae 

Agapanthus praecox Willd. en A. pendulus (L.Bol.) Leighton 
SUB-FAMILIE: SCILLOIDEAE 

Albuca aurea Jacq. 

Scilla natalensis Planch. 
SUB-FAMILIE: DRACAENOIDEAE 
TRIBUS: Dracaeneae 

Sansevieria longiflora Sims 

1. Bulbinella robusta (fig. 2—3) 

Daar is drie lae inisiale in die apikale meristeem, nl. een vir die prokam- 
biumsilinder, een vir die grondmeristeem en protoderm en een vir die kaliptro- 
geen. Die selle is relatief groot met groot kerne en `n digte protoplasma. Be- 
sonder duidelik is die omgekeerde T-delings in die grondmeristeem waardeur 
die skors basipetaal in dikte toeneem (fig. 3). Dit is duidelik dat die laag selle 
wat grens aan die buitekant van die prokambiumsilinder, m.a.w. die toe- 
komstige endodermis, nie as `n kambium funksioneer soos voorgestel deur 
Williams (1947) nie. Von Guttenberg (1960) sê ook dat die endodermis nie as 
`n kambium funksioneer nie en dat die skorslae se selle radiaal voorkom as 
gevolg van omgekeerde T-delings vanaf die apikale meristeem. As gevolg van 
herhaalde transversale delings in die kaliptrogeen, ontstaan `n kolumella in die 
wortelmussie. Aan die kante van die wortelmussie kom T-delings voor waar- 
deur die mussie ook sydelings gedurig nuwe selrye vorm (fig. 3). Transversale 


st 


pe 


0:2mm 


His 2) 
Bulbinella robusta. M.L.S. van `n jong syworteltjie: am, apikale meristeem; m, wortelmussie; 
pe, perisikel waarin seldelings plaasgevind het; s, sentrale silinder van die moederwortel; 
st, stingelbasis. 

0-05 mm 


FIG. 3. 
Bulbinella robusta. M.L.S. van die apikale meristeem van die jong syworteltjie in fig. 2: 
d, differensiasie van die protoderm uit die inisiaal by ii; i, inisiale van die prokambium; 
ii, inisiale van die grondmeristeem en protoderm; iii, inisiale van die wortelmussie; mx, 
metaxileemprimordium; pe, jong De: Pr, protoderm; T, t-deling; T, omgekeerde 
t-deling. 


delings van die kaliptrogeen na die kante van die wortelmussie is duidelik sig- 
baar tot sowat 0-2 mm vanaf die middellyn van die apikale meristeem; m.a.w. 
die kaliptrogeen strek baie wyd oor die apikale meristeem. Die protoplasma in 
die mussieselle is reeds baie nader aan die apikale meristeem minder dig as dié 
van selle in die grondmeristeem en prokambiumsilinder, en vakuole begin 
vroeër vorm in die mussieselle. Die wortelmussie strek ver terug oor die wortel- 
punt. 


Die differensiasie van die protoderm en grondmeristeem uit `n gemeenskap- 
like inisiaal kan goed waargeneem word in figuur 3. Geen trichoblaste kon 

onderskei word in die jong epidermis nie. 

Meristematiese selle wat eventueel tot metaxileemvate differensieer, is 
naby aan die apikale meristeem sigbaar. Hierdie selle is wyd en vakuoleer op 
`n vroeë stadium (fig. 3). 

2. Chlorophytum capense 

Hier kon ook dieselfde drie lae inisiale in die apikale meristeem onderskei 
word as by Bulbinella robusta. 

Proksimaal van die apikale meristeem is dit die selle van die sentrale silinder 
wat, ongeag of hulle xileem-, murg- of parenchiemselle gaan word, eerste vakuo- 
leer, gevolg deur die selle van die middelskors. Die epidermisselle word radiaal 
verleng en besit, tot op `n laat stadium, `n digte protoplasma. Geen trichoblaste 
kon onderskei word nie. 'n Duidelike eksodermislaag differensieer reeds vroeg 
uit die vlak grondmeristeem. `n Radiale rangskikking van skorsselle kon nie 
in die lengtesneé waargeneem word nie. Die prokambiumsilinder kon duidelik 
onderskei word deurdat die jong perisikelselle relatief klein is, `n digte proto- 
plasma besit en gevolglik `n opvallende laag vorm. In die wortelmussie kon `n 
kolumella waargeneem word. 

Seldelingsfigure kon waargeneem word in die middel van die apikale meri- 
steem (vgl. Clowes, 1961—,,quiescent centre”). 

3. Kniphofia ensifolia 

Drie lae inisiale kom voor in die apikale meristeem en die drie primêre 
weefselstreke, nl. die sentrale silinder, skors en epidermis en die wortelmussie 
is duidelik waarneembaar onder swak vergroting, weens verskille in die sel- 
groottes en die kleuringsintensiteit van hul selinhoude. Die verskillende stadia 
waarop selle van die drie primêre weefselstreke vakuoleer ten opsigte van hul 
ligging teenoor die apikale meristeem, was opvallend. 

As gevolg van die vroeë stadium waarop seldelings in alle vlakke in die 
kaliptrogeen intree, is `n kolumella nie duidelik te onderskei in die wortelmussie 
nie. Die wortelmussie strek ver terug oor die wortelpunt—tot sowat 2 mm vanaf 
die apikale meristeem. 

Die differensiasie van metaxileemprimordia naby die apikale meristeem 
kon waargeneem word. 

4. Gasteria pillansii (fig. 4—6) 

Die apikale meristeem besit drie lae inisiale en elke laag bestaan in die 
lengtesnee uit `n transversale ry selle, min in aantal (vgl. ook Bulbinella robusta). 

Die wortelmussie is betreklik klein en beslaan sowat twaalf sellae vanaf sy 
punt tot by die kaliptrogeeninisiale, en strek sowat 1 mm agtertoe oor die wortel- 
punt. Die selle van die wortelmussie vakuoleer naby aan die apikale meristeem. 

Die protoderm differensieer vroeg tot selle met ’n digte protoplasma. Deur 
aanhoudende antiklinale verdelings word hierdie selle aansienlik afgeplat (fig. 

Fıc. 4. 
Gasteria pillansii. M.L.S. van die wortelpunt: am, apikale meristeem ; 
en, endodermis; ep, epidermis; ex, eksodermis; m, wortelmussie; f, 
sifvat; pe, jong perisikel; sk, jong skors. 

4, 6). Dit is dus moeilik om op hierdie stadium trichoblaste, indien enige aan- 
wesig is, uit te ken. 

`n Eksodermis differensieer naby aan die apikale meristeem uit die grond- 
meristeem. Links in figuur 5, kan gesien word hoe die eksodermis uit die 
buitenste sel van `n omgekeerde T-vormige selgroepie differensieer. 

Sowat 0:05 mm vanaf die apikale meristeem is die perisikellaag reeds 
duidelik sigbaar (fig. 4). Dit word gevolg deur die endodermis op sowat 0:1 
mm. Die perisikelselle is korter as die endodermis- en die ander skorsselle, en 
kan dus taamlik maklik van die endodermis onderskei word. 

Die middelskorsselle vakuoleer sowat 0:4 mm vanaf die apikale meristeem, 
terwyl die selle van die sentrale silinder baie vroeër vakuoleer en die aantal 
seldelings hier opvallend minder is as in die teenoorstaande skorsgedeelte. 

Metaxileemprimordia is waargeneem naby aan die apikale meristeem (fig. 5). 


0-05mm 


EG DT 
Gasteria pillansii. M.L.S. van die apikale meristeem; ex, toekomstige eksodermis; mx, 
toekomstige metaxileemsel: pk, prokambium; pr, protoderm; sk, toekomstige skors; i, 
inisiale van die prokambium: ii, dogterselle van die inisiale laag van die grondmeristeem; 
iii, inisiale van die wortelmussie. 

FIG. 6. 


Gasteria pillansii. R.L.S. van die buitenste gedeelte van die wortel 0-3 mm vanaf die apikale 

meristeem: en, jong endodermis; ex, jong eksodermis; pe, jong perisikel; pr, protoderm; 

sk, toekomstige skors. Let op die talryke delingstadia wat nog voorkom in die protoderm 
en in die jong skors. 


5. Aloe arborescens en A. ciliaris 

Ook hier besit die apikale meristeem drie lae inisiale. Die wortelpunte is 
besonder breed en die selle taamlik klein by altwee soorte. 

By A. arborescens kon die drie primére weefselstreke, nl. die sentrale silinder, 
die skors en epidermis en die wortelmussie goed waargeneem word. 

Die kaliptrogeen strek oor `n wye vlak weerskante van die apikale meri- 
steem. In die wortelmussie was die kolumella, by beide soorte, nie baie op- 
vallend nie as gevolg van die verdeling van die kaliptrogeenselle in baie ver- 
skillende vlakke naby aan die apikale meristeem. Die wortelmussie strek ver 
terug oor die wortelpunt (sowat 1:5 mm). 

Sowat 0-2 mm vanaf die apikale meristeem is die protoderm duidelik uit- 
kenbaar as 'n afsonderlike laag eenderse selle en spesiale haarvormende selle 
kon nie onderskei word nie. Die differensiasie van `n eksodermis, wat bestaan 
uit groot en klein selle, kon waargeneem word naby aan die apikale meristeem. 


In die grondmeristeem is die voorkoms van omgekeerde T-delings alge- 
meen, met die gevolg dat die skors basipetaal baie toeneem in dikte. Die skors- 
selle vakuoleer eers later—nä die selle van die sentrale silinder. 

Die stele word op `n vroeë stadium afgebaken deur `n duidelike perisikellaag, 
waarvan die selle kleiner en die protoplasma baie digter is as die aangrensende 
stele-selle. Die meeste ander selle van die stele begin vakuoleer en verleng 
feitlik teenaan die apikale meristeem. 


05mm 


ECT 


Agapanthus praecox. R.L.S. van die buitenste sellae van die wortel 0-3 mm vanaf die apikale 

meristeem: ex, eksodermis; m, wortelmussie; sk, toekomstige skors; ve, protoderm verdeel 

periklinaal om die velamen te vorm. Let daarop dat die twee sellae van die velamen reeds 
op hierdie jong stadium nie oral radiaal gerangskik lê nie. 

FIG. 8. 
Agapanthus pendulus. M.L.S. van die apikale meristeem: ko, kolumella; pk, prokambium; 
pr, protoderm; sk, toekomstige skors; i, inisiale van die prokambium; ii, inisiale van die 
grondmeristeem en protoderm; iii, inisiale van die wortelmussie. 


6. Agapanthus praecox (fig. 7) en A. pendulus (fig. 8) 


Soos by Aloe arborescens en A. ciliaris is die wortelpunte van die ondersoekte 
Agapanthus-soorte relatief breed en die selle klein. 

Die apikale meristeem bestaan uit drie lae inisiale. Die groep wat oorsprong 
gee aan die prokambiumsilinder is nie so duidelik te onderskei as die vir die 
grondmeristeem en protoderm en die vir die kaliptrogeen nie. 

A.g.v. transversale verdelings in die kaliptrogeen, direk teenaan die apikale 
meristeem, word ’n prominente kolumella gevorm, veral by A. pendulus (fig. 8). 
Die kaliptrogeen vertoon sodanige verdelings oor `n wye vlak. Dit verklaar die 
sydelings uitstralende selrye aan die kante van die wortelmussie. Lg. is baie 
groot en strek ver terug oor die wortelpunt. 

Die protodermselle by A. praecox begin sowat 0-3 mm vanaf die apikale 
meristeem periklinaal te verdeel, ten einde `n velamen van drie tot vyf lae te 
vorm (fig. 7). Die radiale rangskikking van die velamenselle word versteur 
deurdat die selle in sy buitenste laag méér vergroot en ook antiklinaal verdeel 
(fig. 7). Direk aan die binnekant van die velamen differensieer die eksodermis 
as die buitenste laag selle van die skors. By A. pendulus (fig. 8) kan die skors en 
die protoderm duidelik tot dieselfde sellaag in die apikale meristeem terugge- 
voer word. 


Dit is opvallend hoe gou meeste derivate van die apikale meristeem, hetsy 
wortelmussie, grondmeristeem of sentrale silinder, vakuoleer. Geen radiale 
rangskikking van die skorsselle kon in die lengtesneé waargeneem word nie. 


7. Albuca aurea 
Die apikale meristeem bestaan ook uit drie lae inisiale. 
In die wortelmussie kon die kolumella duidelik waargeneem word. 


In hierdie wortelpunt was die inisiale laag vir die grondmeristeem opvallend. 
Die skors en die protoderm kon duidelik tot hierdie een sellaag teruggevolg 
word. Die protodermselle is afgeplat en byna palissadevormig. Omgekeerde 
T-delings kon waargeneem word in die grondmeristeem naby aan die apikale 
meristeem. 

Die differensiasie van metaxileemprimordia, naby aan die apikale meristeem, 
is waargeneem. Dit is die selle wat eerste vakuoleer. 


8. Scilla natalensis (fig. 9) 


Drie lae inisiale word onderskei in die apikale meristeem, nl. een vir die 
prokambiumsilinder, een vir die grondmeristeem en die protoderm en een vir 
die kaliptrogeen. 

’n Kolumella kon nie duidelik in die wortelmussie onderskei word nie. 
Alhoewel die wortelmussie relatief klein is, strek dit sowat 1-4 mm terug oor 
die wortelpunt. 

Die protoderm en die toekomstige perisikel kon naby aan die apikale meri- 
steem onderskei word. 

’n Duidelike eksodermislaag, bestaande uit afwisselende groot selle en 
kleiner deurlaatselle, differensieer sowat 0-6 mm vanaf die apikale meristeem 
(fig. 9). Dit is die middelskorsselle wat eerste vakuoleer en parenchimaties 
vertoon. 

Sentraal, in die prokambiumsilinder, vergroot sommige selle aansienlik 
alhoewel delings nog daar mag voorkom. Die vergrotende selle is waarskynlik 
toekomstige metaxileemelemente. 

In teenstelling met die Agapanthus-soorte, vakuoleer die selle van die skors 
en die sentrale silinder eers baie later. In S. natalensis is dit opvallend dat hierdie 

Fic. 9. 
Scilla natalensis. R.L.S. van die buitenste gedeelte van die wortel 0:6 mm vanaf die apikale 
meristeem: d, klein deurlaatsel in die eksodermis; ep, epidermis; ex, eksodermis; m, 
wortelmussie; sk, jong skors. 


selle eers op `n gevorderde stadium van ontwikkeling in lengte toeneem. 


9. Sansevieria longiflora 

Ook in hierdie species word drie lae inisiale in die apikale meristeem onder- 
skei. 

Die wortelmussie besit nie `n opvallende kolumella nie. Transversale delings 
in die kaliptrogeen vind egter oor `n wye vlak plaas. Die selle aan die kante 
van die mussie is baie groter en die wande effens verkurk. 

Die protoderm vorm `n onderskeidende laag naby aan die apikale meristeem 
en vertoon `n besondere meristematiese aktiwiteit, veral in plekke waar die 
mussie beskadig is. Die selle vergroot aansienlik en is palissadevormig, soos by 

Gasteria pillansii (fig. 6). 

Die eksodermis is reeds vroeg te onderskei en die kleinere deurlaatselle is 
opvallend. In die skorsgedeelte is dit die middelskorsselle wat eerste vakuoleer. 

Die perisikel word uitgeken aan die selle wat kleiner is, ’n digter proto- 
plasma besit en gevolglik dieper kleur as die aangrensende stele-selle. 

Die ontstaan van vakuole en die gelyktydige verlenging van die selle om 
toekomstige xileemelemente in die sentrale silinder te vorm, begin naby aan 
die apikale meristeem. 


SAMEVATTING EN BESPREKING 


Net een strukturele patroon vir die rangskikking van die inisiale in die 
apikale meristeem is in die huidige ondersoek vasgestel, nl. drie lae inisiale— 
een laag vir die prokambium, een laag vir die grondmeristeem en protoderm 
en een laag vir die wortelmussie. Al die wortelpunte het dus `n afsonderlike 
kaliptrogeen. 

Oor die algemeen kon die afsonderlike inisiale lae in die apikale meristeem 
van breé wortelpunte (bv. Aloe arborescens en A. ciliaris), nie so duidelik onder- 
skei word soos in die dunner wortelpunte van die ondersoekte soorte nie. Die 
selle in die apikale meristeem van `n breë wortelpunt is ook relatief kleiner as 
in ander wortelpunte. 

Soms is dit waargeneem dat 'n groepie selle, sentraalgeleé in die apikale 
meristeem, nie so baie seldelingsfigure as die omliggende selle vertoon nie. 
Of hierdie groepie selle ooreenstem met Clowes (1961) se ,,quiescent centre” 
of met von Guttenberg (1960) se sentrale selle, is nie duidelik nie. 

Die vlakke, waarop die primére weefsels differensieer, hang af van die grootte 
van die wortelpunte en die tempo waarteen hulle groei. Wye wortels het gewoon- 
lik `n langer apikale meristeem as dun wortels (vgl. Clowes, 1961, p. 172). 
Wortelmussie: 

Die selwande tussen die kaliptrogeeninisiale en die apikale meristeem is 
slymerig en vorm gevolglik `n taamlik duidelike skeidingslaag. In baie gevalle 
verdeel die sentrale kaliptrogeenselle herhaaldelik transversaal sodat `n duidelike 
kolumella gevorm word. By sommige soorte strek die kaliptrogeen wyd oor 
die apikale meristeem en dit verklaar die sydelings uitstralende selrye aan die 
kante van die wortelmussie. Lg. strek in meeste gevalle ver terug oor die wortel- 
punt. Die selle van die wortelmussie vakuoleer naby aan die apikale meristeem 
en is parenchimaties. 

Protoderm: 

Die protoderm differensieer as `n duidelike laag naby aan die apikale meri- 
steem. Die protoderm en die grondmeristeem het gemeenskaplike inisiale. Die 
jong epidermisselle wat hoër op uit die protoderm differensieer is groot, vereers 

radiaal verleng en palissadevormig en besit `n digte protoplasma. Geen tricho- 
blaste kon waargeneem word nie. Die velamen, waar aanwesig, ontwikkel 
deur periklinale verdelings van die protodermselle naby aan die apikale meri- 
steem. Die protoderm kan as die epidermis beskou word op dié stadium waar 
die selle verleng het en daar duidelike vakuolering intree. 

Grondmeristeem: 

Die eksodermis, as buitelaag van die skors, differensieer later as die proto- 
derm en in vier van die species is die ontwikkeling van kleiner deurlaatselle waar- 
geneem (vgl. Scilla natalensis, fig. 9). By twee van die species is die eksodermis 
meer as een sellaag breed. 

Die skors neem basipetaal toe in breedte as gevolg van verspreide omge- 
keerde T-delings en nie deur periklinale verdelings van die toekomstige endoder- 
misselle nie. Die selle van die middelskors vakuoleer eerste en hulle is die selle 
wat gouste ophou om te verdeel en later van die grootste selle in die wortel 
vorm. Vakuolering versprei geleidelik vanaf die middelskors na buite in die 
rigting van die epidermis en na binne in die rigting van die stele. In lengtesneë 
is dit soms moeilik om die jong endodermis as `n opvallende sellaag uit te ken, 
omdat die kenmerkende wandmodifikasies eers op `n later stadium verskyn 
(sowat 3 mm vanaf die apikale meristeem). 

Prokambiumsilinder: 

Die grens van die jong stele word in meeste lengtesneë naby aan die apikale 
meristeem uitgeken aan die longitudinale laag prokambiumseile (die toekomstige 
perisikellaag). Hierdie selle is meestal klein, besit `n digte selinhoud en verdeel 
slegs transversaal. Proksimaal van die apikale meristeem is dit die selle van die 
middelste gedeelte van die stele wat eerste vakuoleer en in baie gevalle differen- 
sieer as metaxileemprimordia. Hierdie toekomstige xileemvate is breed en op- 
vallend gevakuoleer. Differensiasie van die floëem- en die protoxileemelemente 
naby aan die apikale meristeem kon nie waargeneem word nie. 


`n Vergelyking van die huidige bevindings in verband met die organisasie van 
die apikale meristeem met dié van Schiiepp, von Guttenberg en Clowes 


Dit is bekend dat die inisiale in die apikale meristeem van wortelpunte van 
die Angiospermae in een of meer opeenvolgende horisontale lae kan voorkom. 
Hierdie wortelpunte kan dus ingedeel word in sg. tipes op grond van die ver- 
houding tussen die bou van die inisiale streek en die ontwikkeling van die 
primêre weefselstreke. 

Schüepp (1926, p. 72—74) groepeer, na aanleiding van alle beskikbare 
resultate tot op daardie stadium, die wortelpunte van die Liliaceae in drie tipes 

(fig. 10), wat hy soos volg aandui: 


HI Ca: Drie lae inisiale, nl. een elk vir die pleroom, die peribleem en die 
dermatogeen. Die mussie neem sy oorsprong uit die dermatogeen. 


III Ea: Twee lae inisiale, nl. een vir die pleroom en een vir die peribleem, 
dermatogeen en mussie saam. 

IH Eb: Drie lae inisiale, nl. een vir die pleroom, een vir die peribleem en 
dermatogeen en een vir die mussie. 


Die resultate van die huidige ondersoek stem slegs met een van sy tipes 
ooreen, nl. met III Eb. 


Von Guttenberg (1960) verwys na die organisasie van die apikale meristeem 
in die wortels van Allium giganteum, Anthericum ramosum en Galtonia candicans. 
Hy groepeer hierdie wortelpunte onder sy sg. oop tipe. Hy sé verder dat die 
promeristeem eintlik uit `n sentrale sel of selpaar bestaan. Hierdie sel(le) gee 
oorsprong aan die verbindingselle wat later weer oorsprong gee aan die drie 


C 


Fic. 10. 
`n Skematiese voorstelling van Schüepp (1926) se drie strukturele patrone vir die apikale 
meristeem in die wortels van die Liliaceae: 
a. II Ca: Drie groepe inisiale—een vir die pleroom, een vir die peribleem en een vir die 
dermatogeen. Die mussie neem sy oorsprong uit die dermatogeen. 
b. III Ea: Twee groepe inisiale—een vir die pleroom en een vir die peribleem, dermatogeen 
en mussie saam. 
c. II Eb: Drie groepe inisiale—een vir die pleroom, een vir die peribleem en dermatogeen 
en een vir die mussie. 
d, dermatogeen; m, mussie; p, peribleem; pl, pleroom. 

histogene. Die sentrale selle is geleé tussen die pleroom en die mussie. Hy 
beskryf drie stadia van ontwikkeling by kiem-, sy- en bywortels, nl. 

i. Die volwasse embrio besit `n geslote wortelaanleg en al die histogene lê 
teenmekaar—duidelik afgebaken en selfstandig. Dit is ook die geval by die 
ontwikkeling van die sy- en bywortels in die moederorgaan, m.a.w. voor hul 
uittreding. 

ii. Drie apikale inisiaalsentra ontwikkel wat vir die verdere ontwikkeling 
van die pleroom, peribleem en dermatogeen verantwoordelik is. Hierdie stadium 
word ook bereik voor uittreding. 

ili. Gedurende die derde stadium ontwikkel die apikale meristeem verder, 
m.a.w. nou begin die eintlike lengteontwikkeling van die wortel. Dit geskied 
na uittreding. Dit is ook die stadium waarop wortels kan oorgaan van die 
geslote na die oop tipe, bv. by Allium giganteum (von Guttenberg, 1960, p. 67). 
In die huidige ondersoek is egter vasgestel dat al die ondersoekte soorte tot sy 
geslote tipe behoort. 

`n Kort verduideliking van die Oop- en Geslote tipes van wortelpunte by 
Monokotiele (von Guttenberg, 1960, p. 100—101) 

Die Oop tipe: 

Aan die einde van stadium (ii), soos hierbo beskryf, begin die selle van die 
verbindingsweefsel (,‚Periblemabschlusz’’) ook periklinaal te verdeel, met die 
gevolg dat van die derivate die mussie binnedring. Sodoende ontstaan `n oop 
verbinding tussen die mussie en die peribleem. Van hierdie derivate kan selfs 
die pleroom binnedring. 

Die Geslote tipe: 

Hier bly al die histogene teenmekaar, duidelik afgebaken en selfstandig, 
selfs na uittreding, m.a.w. soos in sy stadium (ii) hierbo. 

Von Guttenberg (1960) stel dit ook dat die wortels van die Liliaceae ’n 
afsonderlike kaliptrogeen besit. 

Die resultate in die huidige ondersoek werp geen verdere lig op Clowes 
(1961) se idee i.v.m. die ,,quiescent centre” nie. Geen proewe is uitgevoer i.v.m. 
die sintese van RNS (ribonukleiensuur) en DNS (desoksiribonukleiensuur) nie. 

Dit wil voorkom of daar op die oomblik nog geen duidelikheid bestaan oor 
die ,,quiescent centre” van Clowes (1961) en die sentrale selle van von Gutten- 
berg (1960) nie. Clowes stem nie saam met von Guttenberg nie, en omgekeerd. 
Hulle idees is nie ondersoek in die huidige studie nie. Daar is deurgaans net 
verwys na die lae van inisiale in die apikale meristeem. 


B. Histogenese soos gesien in dwarssneé (fig. 11—13). 

EiG AE 
Kniphofia ensifolia. D.S. van die wortelpunt bokant die vlak van die inisiale streek: i, 
derivate van die inisiale streek; m, wortelmussie; pr, protoderm. 


In dwarssneë is die basiese patroon van die differensiasie en verdere ont- 
wikkeling van die primêre weefsels min of meer eenders by die ondersoekte 
soorte. 

Daar word gevolglik in hierdie ondersoek net verwys na Kniphofia ensifolia, 
Sansevieria longiflora en Scilla natalensis. 


ONDERSOEK EN BESPREKING 


In die dwarssnee (fig. 11), gesny net bokant die vlak van die inisiale streek, 
is die enigste selle wat klaar gevakuoleer het dié van die buitenste paar lae van 
die wortelmussie. Die ander selle, nl. dié van die binneste paar lae van die 
wortelmussie, die protoderm en die grondweefsel, besit nog `n digte protoplasma. 
`n Groepie selle in die middel van die snee is ligter gekleur omdat hulle proto- 
plasma minder dig is. Hierdie selle is waarskynlik onmiddellike derivate van die 
prokambiuminisiale. 

Die protoderm kan reeds plek-plek onderskei word as `n afsonderlike sellaag. 
Die selle besit ’n digte protoplasma en is taamlik donker gekleur. 

Sowat 0-1—0-2 mm bokant die apikale meristeem begin die epidermis te 
differensieer uit die protoderm. Die selle is effens gevakuoleer, taamlik groot 
en radiaal afgeplat as gevolg van antiklinale verdelings. In sommige gevalle is 
die selwande tussen die protoderm en die wortelmussie slymerig en kan die twee 
streke taamlik maklik onderskei word. 

Trichoblaste kon nêrens waargeneem word as selle wat struktureel, of op 
een of ander manier, verskil van die ander selle van hierdie laag nie. Wortelhare 
ontwikkel eers sowat 1-3—1-4 mm bokant die apikale meristeem waar die 

FIG. 12. 


Kniphofia ensifolia. D.S. van `n gedeelte van die sentrale silinder en die binneskors: df, 

periklinale verdeling van `n jong ongedifferensieërde endodermissel; en, endodermis; f, 

toekomstige sifvat; mx, metaxileemprimordium; pe, perisikel; px, protoxileemprimordium; 
sk, jong skorssel met `n delingsfiguur. 

FIG. 13. 


Sansevieria longiflora. D.S. van die wortelpunt sowat 0-1 mm bokant die apikale meristeem; 

en, endodermis; ep, epidermis; f, floëem; m, wortelmussie; mx, metaxileemprimordium; 

pe, perisikel; px, protoxileemprimordium. Let op die radiale rangskikking van die selle 
van die binneskors. 


wortelmussie afwesig is. Geen vaste patroon vir die ontwikkeling van die wortel- 
hare is waargeneem nie. 


Deur verspreide periklinale verdelings (ook genoem omgekeerde T-delings) 
van die selle in die grondmeristeem, neem die skors basipetaal toe in dikte. 
Naby die stele is die selle kleiner, besit `n digter protoplasma en is min of meer 
radiaal gerangskik (fig. 13). Die radiale rangskikking kon ook soms waarge- 
neem word in die buiteskors. Dit wou voorkom of die differensiasie van die 
skors sentripetaal is vanaf die middelskors na die stele en sentrifugaal na die 
epidermis. Die middelskorsselle is groter as die ander skorsselle, vakuoleer 
gouer en intersellulére ruimtes kom vroeér voor. Aan die buitekant differensieer 
`n eksodermis as deel van die skors. Kleiner deurlaatselle in die eksodermis kon 
nie waargeneem word nie. Dit kon wel waargeneem word in `n lengtesnee by 

Scilla natalensis (fig. 9), waar die deurlaatselle as plat selletjies onderskei kon 
word tussen die ander eksodermisselle; m.a.w. die deurlaatselle ondergaan nie 
soveel lengtestrekking as die ander eksodermisselle nie, maar almal het dieselfde 
breedte. 

Die endodermis word aanvanklik net uitgeken as die laag selle van die skors 
wat grens teenaan die stele. Hulle verskil ook van die perisikelselle deurdat hulle 
in dwarssnee meer baksteenvormig is as die meer onreélmatige perisikelselle. 
By Kniphofia ensifolia (fig. 12) verdeel `n jong nog ongedifferensieerde endoder- 
missel periklinaal om ’n sel tot die skorsparenchiem by te voeg. 

Die perisikel, as afsonderlike sellaag, word reeds duidelik sowat 0-02—0-05 
mm vanaf die apikale meristeem (fig. 12). Vakuole is afwesig of baie klein en 
die selinhoud is donker gekleur. Net bokant die apikale meristeem (fig. 11) is 
dit die selle van die sentrale gedeelte van die stele wat eerste vakuoleer. Vakuo- 
lering sprei hierna sentrifugaal uit na die protoxileempole. Gevolglik word 
stroke selle, sonder vakuole, tussen die arms van die xileemgroepe gelaat. Dit 
is die toekomstige floëemgroepe waarin selverdeling langer aanhou as in die 
murg- en xileemdele. 

Die protofloëem differensieer in die buitewyke van die stele, binne en teen- 
aan die perisikellaag (fig. 12). Die eerste sifvat word begrens deur klein selletjies 
en lyk soms soos `n harskanaal. Sommige van die klein selletjies is waarskynlik 
begeleidende selle en die ander is floéemparenchiem. 

By die xileem is dit die toekomstige metaxileemvate wat vroeg reeds begin 
differensieer deur verbreding, terwyl die kérn en die sitoplasma vereers nog 
aanwesig bly (vgl. Esau, 1953, p. 490). Die metaxileemvate verbreed aansienlik 
en begin terselfdertyd vakuoleer. Aan die buitekant van die metaxileemvate 
begin die protoxileemelemente eers later te verbreed en te vakuoleer, maar soos 
duidelik blyk uit sneé van byna volwasse wortels, is hulle voor die metaxileem- 
vate klaar gedifferensieer. 

Die toekomstige xileem- en floéemelemente lê gebed in grondweefsel waar- 
van die sentrale gedeelte differensieer as toekomstige murg. 


OPSOMMING 
l. Die inisiale in die apikale meristeem kom in drie lae voor—een laag vir die 
prokambium, een laag vir die grondmeristeem en die protoderm en een laag 


vir die wortelmussie. 
2. Wortelpunte van die huidig ondersoekte soorte behoort tot die sg. geslote 


tipe van von Guttenberg (1960). 


60 The Journal of South African Botany 


3. Die velamen by Bulbinella robusta, Agapanthus praecox en A. pendulus, 
ontwikkel deur periklinale verdelings van die protodermselle naby aan die 
apikale meristeem. 

4. Die eksodermis is ontogeneties verwant aan die skors. 

5. Primordia van die grootste metaxileemelemente word uitgeken tussen die 
jongste derivate van die prokambiuminisiale. 

6. Geen trichoblaste kon waargeneem word nie. 

